text: To kvier lukker sønderjysk motorvej i to timer
  19 april 2013 kl. 11.44
  To unge dyr på springtur var umulige at genne væk og måtte derfor aflives, så trafikken kunne komme frem.
  Biltrafikken i sydgående retning på den sønderjyske motorvej var fredag morgen voldsomt forstyrret, fordi to unge kvier spadserede rundt på vejen ved Oksekær Rasteplads i nærheden af Kliplev.
  Kvierne lod sig ikke anfægte af alle bilerne, og politiet måtte af sikkerhedshensyn afspærre motorvejen fra klokken cirka 9.30 og to timer frem.
  Da de to unge dyr var umulige at jage væk, måtte politiet til sidst tilkalde en dyrlæge, der ikke fandt andre udveje end at aflive dem.
  - Der var akut fare for trafikanterne, siger vagtchef Ivan Gohr Jensen, Syd- og Sønderjyllands Politi.
  Politiet har i løbet af fredagen fundet frem til ejeren af de to dyr, der er af Hereford-racen.
  Det undersøges nu, hvordan dyrene slap ud af deres indhegning, og om ejeren skal holdes ansvarlig.
  - Noget tyder på, at det måske er torsdagens voldsomme blæsevejr, der har blæst hegnet omkuld, siger vagtchefen.
  